KIRJALLINEN KYSYMYS E-1155/02 esittäjä(t): Jorge Hernández Mollar (PPE-DE) komissiolle. Euroopan laajuinen riitojenratkaisumenettely.



Virallinen lehti nro 301 E , 05/12/2002 s. 0094 - 0095



KIRJALLINEN KYSYMYS E-1155/02 esittäjä(t): Jorge Hernández Mollar (PPE-DE) komissiolle (22. huhtikuuta 2002) Aihe: Euroopan laajuinen riitojenratkaisumenettely Kuluttajien luottamus on ratkaisevan tärkeä nykyaikaisten sisämarkkinoiden toiminnalle. Tämä luottamus on kuitenkin vakavassa vaarassa kun on kyse tiettyjen Euroopan unionin jäsenvaltioiden rajat ylittävien maksujen maksamatta jättämisestä. Myyjien nykyisin käytettävissä olevat keinot saataviensa perimiseksi ovat hitaita, kalliita ja epävarmoja. Edellä mainituista syistä ja Euroopan laajuisen tuomioistuinten ulkopuolisen verkon luomisen yhteydessä yhteisön sisäisen kaupan asiantuntijat ovat ehdottaneet nopeiden oikeuskäsittelyiden luomista niin, että eräänlaiset riitojenratkaisuelimet voisivat tehdä ratkaisun heti ainoastaan myyjän esittämien asianomaisten tositteiden perusteella. Katsooko komissio, että Euroopan sisämarkkinoiden toimivuuden tehostamiseksi ja oikeusmenettelyiden hitauden aiheuttaman epäluottamuksen hälventämiseksi olisi edistettävä Euroopan laajuista nopeaa oikeusmenettelyä, joka mahdollistaisi myyjän selvästi perustelemien velkojen perimisen viipymättä? António Vitorinon komission puolesta antama vastaus (4. kesäkuuta 2002) Arvoisa parlamentin jäsen ottaa esille kysymyksen siitä, aikooko komissio tehdä aloitteita myyjien esteiden poistamiseksi silloin, kun nämä haluavat saada läpi selvästi perustelemansa riita-asiat, jotka koskevat rajatylittävien maksujen maksamatta jättämistä hitaiden, kalliiden ja epävarmojen oikeudellisten menettelyjen takia. Arvoisa parlamentin jäsen kysyy erityisesti, aikooko komissio ottaa Euroopassa käyttöön maksusuoritusmääräys-menettelyn. Euroopan unionin haasteena on varmistaa, etteivät jäsenvaltioiden yhteensopimattomat tai mutkikkaat oikeus- ja tuomioistuinjärjestelmät estä henkilöitä ja yrityksiä harjoittamasta oikeuksiaan todellisella Euroopan oikeusalueella. Tampereella (15.16. lokakuuta 1999) järjestetyssä Eurooppa-neuvoston kokouksessa kehotettiin esittämään aloitteita erityisten yhteisten menettelysääntöjen laatimiseksi yksinkertaistettuja ja nopeutettuja oikeudenkäyntejä varten useilla aloilla, etenkin niillä, jotka koskevat vähäisiä kuluttaja- ja kaupallisia vaateita sekä riitauttamattomia vaateita. Myös neuvoston ohjelmassa, joka koskee siviili- ja kauppaoikeudellisissa asioissa annettavien päätösten vastavuoroisen tunnustamisen periaatteen täytäntöön panemiseksi toteutettavia toimia, myönnetään, että joillain aloilla eksekvatuurimenettelystä voitaisiin luopua samalla kun otetaan käyttöön yhteisössä vahvistettu yhtenäinen tai yhdenmukaistettu erityismenettely, ja harkitaan sellaisten alojen ottamista esimerkeiksi tällaisesta lähestymistavasta, joilla on otettu käyttöön riitauttamattomien ja vähäpätöisten vaateiden menettely (maksusuoritusmääräys-menettely). Komissio on tyytyväinen voidessaan ilmoittaa arvoisalle parlamentin jäsenelle tutkivansa parhaillaan mahdollisuuksia tehdä lainsäädäntöaloitteita näillä kahdella alalla. Komissio työskentelee vihreän kirjan parissa, ja se on tarkoitus hyväksyä vuonna 2002, jolloin voidaan aloittaa laajamittainen julkinen kuuleminen asiassa. Komissio järjesti vihreän kirjan valmistelun yhteydessä 28. toukokuuta 2002 asiantuntijakokouksen, johon osallistui jäsenvaltioiden edustajia.